text.text: تقرير مشروع الإستيطان الأجصي و إزالة تونس من الوجودحملة توانسا صد الإستيطان الأجصي بتونس
text.text_idx: #000004
text.text: التبذير في ميزانية الدولة
text.text_idx: #000005
text.text: الرئيسيةإقتصادضرورة التخفيض في مصاريف الدولة قبل فرض الضرائب
text.text_idx: #000006
text.text: ضرورة التخفيض في مصاريف الدولة قبل فرض الضرائب
text.text_idx: #000007
text.text: خواطر بسيطة حول معظلة الميزانية التونسيةأي شرعية للمصاريف العمومية؟؟
text.text_idx: #000009
text.text: ماشي الصباح نخدم و متعدي قدام حانوت حاط الجرايد لبرة و في واحد من العناوين ” زيادة في فاتورة الكهرباء و الغاز” والموضوع ضرب في راسي خاطر سامع بالحكاية والقلق الي عاملتو عند برشا ناس و سمعت أصلا إنو فما نوايا اضرابات في المعامل بسبب الزيادات في سعر الضو.
text.text_idx: #000010
text.text: تو في2018 يعني بعد أكثر من 60 سنا “استقلال” و 75 سنا “استعمار” يسبقهم يجي 50 سنا تدخل مباشر و خصوصا سبقهم 18 سنا بالظبط من المديونية للخارج و خاصة للبنوك الفرانساوية الي شبعت فينا تحيل (نخص بالذكر “بنك ديرلانجي” و شركاؤه الي شبعو و شبعو علخر من ميزانية تونس من غير مادفعو حتى فرنك).
text.text_idx: #000012
text.text: تو في 2018 أي بعد قريب 150 عام من الأزمة المالية الشهيرة ل”دولة البايات” ونتائجها و بعيد ب 32 سنا على أزمة الثمانينات “1986” الي جابت “تدخلات البنك الدولي” ( أظطرت تونس إنها تقترض منو لخلاص الشهريات ) و رغم كل أنواع الدراسات الي تعملت على المالية التونسية و المالية العمومية في تونس و العالم. لا الحكومة التونسية و من وراها النخبة التونسية اتقلك لا و ألف أعوذ بالله من إنها تبدل عاداتها العظيمة في الإقتراض و الله لا يقطعلها عادة.
text.text_idx: #000013
text.text: الإشكال الحكومي التونسي ديما هو “الموارد أقل من المصاريف” و الي هو إشكال أي ميزانية في العالم و حتى لهنا متفاهمين.لكن من القرن 19 فإنو الفكر السياسي التونسي يتجه مباشرة للموارد و يخمم في زيادتها مهما كان الثمن و لو بدمار الإقتصاد التونسي و هذا ما صار في القرن 19 العصيب.
text.text_idx: #000014
text.text: يحكي “إبن أبي ضياف” على إحدى جلسات الحكومة وقت الأزمة المالية وين يخممو في “الحل” و قال إنو أي واحد يخمم في مراجعة المصاريف تاكلو سهام النقد لأنو “إنقاص المصروف” حاجة خطيرة تمس من هيبة الباي و “المصروف مقدس” و لا يجوز المساس به!
text.text_idx: #000015
text.text: من القرن 19 لتو و مصاريف الدولة التونسية غير قابلة للمراجعة أبدا و مهما كانت الظروف. الباي و حاشيتو كانو عايثين فيها فسادا “قصور” بديكورات أوروبية، مجوهرات، نياشين، أوسمة، كرارس مضخمين، خيول مستوردة أي “البذخ” و “الترف”و يتزادلهم مظاهر الحياة الاوروبية من التمدن السطحي و العصرنة المزيفة ( وقتها كانو يقولو عصرنة و تويكا تبدلت حداثة ).
text.text_idx: #000016
text.text: المهم انو الجانب الأساسي من المصاريف كان “فساد”، “ترف”، “مظاهر”، “زينة”، “زخرف”.. بكلها بهرج فارغ بدون معنى و على جالو هو تم الإتجاء للإقتراض من الخارج أولا و الزيادة المشطة في الجباية لدرجة قتل الاقتصاد التونسي.
text.text_idx: #000017
text.text: نعود للعصر الحالي و زمن اليوم السعيد فماذا نجد ؟ من عام 56 و تونس تعاني “أزمة ميزانية” بإستثناء السنوات السعيدة لأول السبعينات و أول الثمانينات ( تقريبا مدة 6 سنين) و من أول عام بعد الثورة كانت الأزمة صريحة علخر تي عريانة أصلا و رغم ذلك نرد عليها بنفس الحلول العبقرية القديمة = ” الديون” ثم “الزيادة في الضرايب”.
text.text_idx: #000018
text.text: بعد ميتين عام من “معظلة الميزانية التونسية” الي تتعالج بنفس الحل القديم مش حان الوقت باش نعالجوها بطريقة جديدة اكثر معقولية او اكثر منطقية .
text.text_idx: #000020
text.text: القضية المطروحة ليست الزيادات و إنما “شرعية المصاريف”.هذه المصاريف الي تضحي على جالها الحكومات التونسية بالغالي و الرخيص: ما شرعيتها؟ يعني الحجات الي نصرفو عليهم في دم الأمة فاش قاعدين ينفعو أو على الأقل إنجموش نصرفو أقل ؟؟
text.text_idx: #000022
text.text: في القرن 19 كان عندنا مصاريف “الباي”,”عايلة الباي”,”حاشية الباي” ,”مماليك الباي” و معاهم “مظاهر التمدن الزايف”,”مظاهر القوة الفارغة” و زادا “الفساد” يعني إنو أساسا كنا نصرفو على شهوات الباي، الحاشية و الأعوان و لذا فإنو جزء أساسي من الميزانية مشا لبرة تهرب للخارج و الباقي مشا لإستيراد و “الترف” .
text.text_idx: #000023
text.text: تو في عصرنا الحالي نلقو أشياء مشابهة، عندنا عدد كبير من “الوزرات ” و “كتابات الدولة” الزايدين. عندنا “إدارات ” زايدة. عندنا شهاري مسؤولين سياسيين و إداريين كبيرة، عندنا مصاريف زايدة تماما لرئاسة الجمهورية، عندنا عدد كبير من “القصور”و “المباني العمومية” الزايدة، عندنا مصاريف “دعم الفن” و”دعم الرياضة”و عندنا زادا “الشركات العمومية “الفالسة و خصوصا “البنوك العمومية” و ماننسوش “الفساد العظيم” الي ينخر في الدولة.
text.text_idx: #000024
text.text: عندنا عدد مهول من أعوان الدولة الزايدين و الكركارة و الي هوما عالة كاملة على الأمة إضافة لعدد كبير من أعضاء مجلس الشعب بالملاين الي مكلفينهم على الأمة .
text.text_idx: #000025
text.text: الدولة التونسية اليوم كيف إنسان سمين/بطي مريض بالسكر و عندو الدم و رغم ذلك شهوات الماكلة مسيطرة عليه و لذا يتسلف في الفلوس لترضية شهواتو و يظغط على عايلتو باش تخلصلو ديونو و هكا فإنو يخضع للبراينية الي يستغلوه و يقلق عايلتو و يكرههم فيه. الدولة التونسية نجحت سابقا في تكريه الشعب فيها و حاليا قاعدة تزيد تنجح من جديد هذا الرجل البطي مايمنع كان بريجيم و ممارسة الرياضة و الدولة التونسية كذلك لازمها ريجيم قوي عملاق و التزام كامل بازالة الشحوم.
text.text_idx: #000026
text.text: حان الوقت لمراجعة قلب الدولة “الميزانية”..الدولة التونسية لازمها ريجيم و إنقاص الشحم و هذا يعني تخفيف المصاريف لأكبر درجة ممكنة أصلا لازم في تونس تتراجع كل أنواع المصاريف العمومية و نحاولو إنقصو فيهم و انّجرو على قد ما انّجمو. لازم نصرفو على الضرورات فقط. و كل أنواع الترف/الزينة لازم تتنحا و لازم كل فرنك يتصرف على الدولة يمشي في بلاصتو الحقيقية الفاعلة لازم نرشدو المصاريف و نعقلنو “الميزانية”.
text.text_idx: #000028
text.text: تونس قاعدة تهرب لقدام من المعظلة و هذا حل مخدر قصير المدى و المفعول. و سريعا مايجينا الحيط قدامنا مباشرة و ندخلو فيه و نتدڨدڨو و نقعدو نبكو على الزهر و عبث الأقدار كيما إستانسنا من قرون حان الوقت باش ننهضو برواحنا نتكبسو و نتحكمو في الشهوات السياسية الإدارية.
text.text_idx: #000029
text.text: => أي سياسة أخرى مختلفة تحاول تكسر راسها في البحث على موارد جديدة دون مراجعة المصاريف القديمة و دون القطع مع “التداين” و “الضغط الجبائي” ، وأي سياسة أخرى تبزنس الشعب بالوعود الخلابة: مئالها الفشل كيما سابقاتها و نقعدو نندبو الحظ الي خلانا توانسا.
text.text_idx: #000030
text.text: أزمة الشركة العمومية التونسية: العوامل الاصلية وآفاق الحل
text.text_idx: #000031
text.text: الثلاثي المخرب للمالية التونسية: التبذير، الإقتراض، الضغط الجبائي
text.text_idx: #000034
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000040